আসামে ৪০ লাখ তথাকথিত অবৈধ বাংলাদেশি চিহ্নিত হওয়ার পর দিল্লিতে একই ধরনের তালিকা তৈরির শোর তুললো ভারতের ক্ষমতাসীন বিজেপি। ভারতের স্বরাষ্ট্রমন্ত্রী রাজনাথ সিংয়ের কাছে বিজেপি’র দিল্লি প্রধান মনোজ তিওয়ারি বুধবার লেখা এক চিঠিতে দাবি করেছেন, দিল্লিতেও হাজার হাজার অবৈধ বাংলাদেশি ও রোহিঙ্গা এসে ভিড় করেছে। এদের চিহ্নিত করতে একটি সিটিজেন রেজিস্টার খোলার পরামর্শ দিয়েছেন তিনি। গতকাল এনডিটিভি এই খবর দিয়ে বলেছে, ২০১৯ সালের বিগ শো ডাউনকে (লোকসভার নির্বাচন) সামনে রেখে বিজেপি আসামের মতো দিল্লিতেও একই ধরনের একটি বুলন্দ আওয়াজ তুলতে চাইছে। এনডিটিভি বলেছে, পিচ রেডি করা আছে। এখন ব্যাটিং করলেই হলো। ওই চিঠিতে তিওয়ারি বলেছেন, কথিত অবৈধ বাংলাদেশি ও রোহিঙ্গাদের হাতে বৈধ আধার কার্ড ও রেশন কার্ড রয়েছে। আসামের বিতর্কিত ন্যাশনাল রেজিস্টার অব সিটিজেন্স এর প্রসঙ্গ টেনে তিনি লিখেছেন, অতীতে বিভিন্ন সময়ে এই অবৈধ বিদেশিরা যে দিল্লির আইনশৃঙ্খলার প্রতি হুমকি সেটা স্পষ্টভাবে ফুটিয়ে তোলা হয়েছে। সুতরাং বিদেশি অনুপ্রবেশকারীদের খুঁজে বের করে তাদের তালিকাভুক্ত করতে ভারতের অন্য কয়েকটি রাজ্যের মতো আপনিও একই ধরনের ব্যবস্থা নিন। এনটিভি বলেছে, এমনটা মোটেই নয় যে, চিত্রাভিনেতা কাম রাজনীতিবিদ তিওয়ারি যে প্রথম এ রকম একটি পিচে খেলতে নেমেছেন। পশ্চিমবঙ্গের বিজেপি সভাপতি দিলিপ ঘোষও একই সুরে বলেছেন, তার দল রাজ্যে ক্ষমতায় আসতে পারলে তিনিও একই পদক্ষেপ নেবেন।